probiotika
Probiotika, (af pro- 'til fordel for' og afledn. af gr. bios 'liv'), bakterier, der indtaget som en del af føden har en positiv fysiologisk effekt. Mælkesyrebakterier i mange traditionelle fermenterede levnedsmidler kan kolonisere tarmen og delvis udkonkurrere potentielt skadelige bakterier. Stofskifteprodukter fra probiotiske bakterier har i visse tilfælde positiv effekt i tarmen, fx ved at øge passagehastigheden. Probiotiske bakteriekulturer anvendes efter antibiotikabehandling for at genoprette tarmfloraen, ligesom mælke- og frugtbaserede drikke med probiotiske bakterier markedsføres som functional foods. Næringsstoffer, der stimulerer vækst af probiotiske bakterier som fx sukkerarterne laktulose, et omdannelsesprodukt af laktose, og inulin fra kurvblomstrede planter som jordskok, betegnes præbiotika.